KLASA: P-532/23

URBROJ: 711-02-01/03-2024-7

Zagreb, 13. veljače 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Ines Pavlačić kao zamjenice predsjednice Povjerenstva, Nike Nodilo Lakoš, Igora Lukača i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Ivora Stanivukovića, direktora trgovačkog društva KOMUNALNI SERVISI POPOVAČA d.o.o., OIB:……………….,** pokrenutom po službenoj dužnosti na radnom sastanku 19. studenog 2024. g. pod KLASA: P-532/23, URBROJ:711-02-01/03-2024-03, na 71. sjednici održanoj 13. veljače 2025., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023.g., obveznik Ivor Stanivuković, direktor trgovačkog društva KOMUNALNI SERVISI POPOVAČA d.o.o., počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Ivoru Stanivukoviću se izriče opomena.**

Obrazloženje

Povjerenstvo je uvidom u Registar imovinskih kartica utvrdilo kako obveznik Ivor Stanivuković nije do 31. siječnja 2023. podnio imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 19. studenog 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću KLASA:P-532/23, URBROJ:711-02-01/03-2024-03. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu Obavijest očitovao navodeći da je imovinsku karticu podnio dana 09. rujna 2022.g. povodom stupanja na dužnost pa je smatrao da imovinsku karticu mora podnijeti u roku godine dana od tog datuma, a ne jednom godišnje do određenog datuma što ga naravno ne ispričava. Nadalje, navodi kako je od dosadašnjih tri podnošenja kartica dvije podnio u roku te da se navedeni propust dogodio zbog nepoznavanja propisa, a ne s namjerom.

U tijeku postupka Povjerenstvo je utvrdilo da obveznik Ivor Stanivuković obnaša dužnost direktora trgovačkog društva KOMUNALNI SERVISI POPOVAČA d.o.o. od 02. svibnja 2022.g. te da je s obzirom na navedeno sukladno čl. 3. st. 1. točki 40. ZSSI-a dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznik nije do 31. siječnja 2023.g. podnio imovinsku karticu za 2022.g. kao i da je navedenu imovinsku karticu podnio dana 24. prosinca 2023.g.

 Takvim svojim propustom u pravovremenom postupanju obveznik je počinio povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da je obveznik naknadno podnio imovinsku karticu za 2022.g. te da do sada protiv obveznika nisu vođeni postupci pred Povjerenstvom, kao i da je obveznik uredno Povjerenstvu podnosio imovinske kartice. Slijedom navedenog, Povjerenstvo je opravdanim ocijenilo sankciju opomene.

Slijedom svega navedenog, Povjerenstvo je donijelo odluku kako je navedeno u izreci ovog akta.

 ZAMJENICA PREDSJEDNICE POVJERENSTVA

 Ines Pavlačić, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivor Stanivuković, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana